## Odluka o proglašenju Zakona o posebnom porezu na naftne derivate

### NN 55/2000 (1.6.2000.), Odluka o proglašenju Zakona o posebnom porezu na naftne derivate

# ZASTUPNIČKI DOM HRVATSKOGA DRŽAVNOG SABORA

**1212**

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O POSEBNOM POREZU NA NAFTNE DERIVATE

Proglašavam Zakon o posebnom porezu na naftne derivate, koji
je donio Zastupnički dom Hrvatskoga državnog sabora
na sjednici 26. svibnja 2000.

Broj: 01-081-00-1697/2
Zagreb, 29. svibnja 2000.

Predsjednik
Republike Hrvatske
**Stjepan Mesić,**  v. r.

## ZAKON

### O POSEBNOM POREZU NA NAFTNE DERIVATE

I. TEMELJNE ODREDBE

Članak 1.

Ovim se Zakonom uređuje oporezivanje naftnih derivata što
se proizvode i prodaju u Republici Hrvatskoj, izvoze iz Republike
Hrvatske, te uvoze u carinsko područje Republike Hrvatske.

Članak 2.

Posebni porez na naftne derivate prihod je državnog proračuna.

II. PREDMET OPOREZIVANJA

Članak 3.

(1) Pod naftnim derivatima u smislu ovoga Zakona razumijevaju
se:

1. motorni benzini (MB-98, MB-86, BMB-95 i BMB-91), kao i ostale
vrste olovnih i bezolovnih benzina neovisno o oktanskoj vrijednosti
i komercijalnom nazivu,

2. dizelska goriva (D-1, D-2 i D-3) kao i ostale vrste dizelskih
goriva neovisno o komercijalnom nazivu,

3. eurodizel-dizelsko gorivo obojeno plavom bojom,

4. ulje za loženje ekstra lako i lako specijalno (EL i LS),

5. sve vrste ulja za loženje lakoga, srednjeg i teškog,

6. ukapljeni naftni plin,

7. mlazno gorivo i zrakoplovni benzin,

8. sve vrste petroleja.

(2) Gubitak (rastep, rashod) naftnih derivata iz stavka 1. ovoga
članka koji je nastao u skladištima derivata kod proizvođača
i veleprodajnim skladištima poreznog obveznika smatra se
predmetom oporezivanja, u smislu ovoga Zakona, osim gubitka koji
je nastao djelovanjem više sile.

III. POREZNI OBVEZNIK

Članak 4.

(1) Porezni obveznici posebnog poreza na naftne derivate iz članka
3. ovoga Zakona jesu proizvođač i uvoznik naftnih derivata
te nadležno tijelo državne uprave za robne zalihe.

(2) Ako se naftni derivati uvoze u svoje ime, a za tuđi račun
tada je korisnik uvoza obveznik posebnog poreza na naftne derivate.

IV. POREZNA OSNOVICA I VISINA POREZA

Članak 5.

(1) Posebni porez na naftne derivate iz članka 3. točke
1., 2., 3. i 4. ovoga Zakona plaća se po litri derivata
pri temperaturi +15 stupnjeva C, i to:

```

1. motorni benzini (MB-98 i MB-86), kao i ostale

vrste olovnih benzina neovisno o oktanskoj

vrijednosti i komercijalnom nazivu 				3,50 kuna

2. motorni benzini (BMB-98, BMB-95 i BMB-91),

kao i ostale vrste bezolovnih benzina neovisno

o oktanskoj vrijednosti i komercijalnom

nazivu 								3,00 kune

3. dizelska goriva (D-1, D-2 i D-3) kao i ostale

vrste dizelskih goriva neovisno o

komercijalnom nazivu 						2,10 kuna

4. eurodizel-dizelsko gorivo obojeno plavom

bojom 								0,00 kuna

5. ulje za loženje ekstra lako i lako specijalno

(EL i LS)							0,30 kuna
```

(2) Posebni porez na naftne derivate iz članka 3. točke
5., 6., 7. i 8. ovoga Zakona plaća se po kilogramu neto-težine
derivata, i to:

```

1. sve vrste ulja za loženje lakoga, srednjeg i

teškog  					 0,00 kuna

2. mlazno gorivo i zrakoplovni benzin	 	0,00 kuna

3. ukapljeni naftni plin			 0,10 kuna

4. sve vrste petroleja				 1,40 kuna
```

V. NASTANAK POREZNE OBVEZE

Članak 6.

Obveza obračunavanja posebnog poreza na naftne derivate
nastaje:

1. u trenutku isporuke derivata iz skladišta proizvođača,
odnosno iz veleprodajnog skladišta poreznog obveznika,

2. u trenutku carinjenja, odnosno nastanka obveze plaćanja
carine i drugih uvoznih davanja ako se naftni derivati isporučuju
izravno krajnjim potrošačima,

3. u trenutku utvrđivanja gubitka iz članka 3. stavka
2. ovoga Zakona, osim gubitka nastalog djelovanjem više sile.

VI. OBRAČUNAVANJE I PLAĆANJE POSEBNOG POREZA

Članak 7.

Porezni obveznici iz članka 4. ovoga Zakona, moraju nadležnoj
ispostavi Porezne uprave prema svome sjedištu prijaviti mjesto
i smještaj proizvođačkih i veleprodajnih skladišta
naftnih derivata. Prijava se mora podnijeti najkasnije 8 dana
prije puštanja skladišta u promet. Prijava mora sadržavati:

1. vrstu derivata koja se skladišti,

2. zapremninu skladišnog prostora (spremnika) u litrama,
odnosno kilogramima po vrsti derivata,

3. popis spremnika prema broju,

4. tvornički broj spremnika - evidencijski broj.

Članak 8.

(1) Porezni obveznik iz članka 4. ovoga Zakona sam obračunava
i plaća posebni porez na naftne derivate.

(2) Ako uvoznik uvezene naftne derivate skladišti u svoje
veleprodajno skladište, obvezan je radi neobračunavanja
posebnog poreza, o tome dati pismenu izjavu nadležnoj carinarnici.
Izjavu prethodno ovjerovljuje nadležna ispostava Porezne
uprave kod koje je prijavljeno veleprodajno skladište.

(3) Pismenu izjavu iz stavka 2. ovoga članka porezni obveznik
mora priložiti uz carinsku deklaraciju.

(4) Iznimno pri uvozu naftnih derivata koji se isporučuju
izravno krajnjim potrošačima, posebni porez obračunava
carinarnica u skladu sa carinskim propisima.

Članak 9.

Carinarnica preko koje je obavljen uvoz naftnih derivata, obvezna
je nadležnoj ispostavi Porezne uprave prema sjedištu
uvoznika dostaviti kopije carinskih deklaracija do kraja mjeseca
za derivate uvezene u prethodnom mjesecu.

Članak 10.

(1) Porezni obveznik iz članka 4. ovoga Zakona plaća
posebni porez u roku od 30 dana od dana isporuke, a u slučaju
gubitka iz članka 3. stavka 2. ovoga Zakona, u roku od
8 dana od dana utvrđivanja gubitka.

(2) Iznimno od stavka 1. ovoga članka, uvoznici naftnih
derivata koji derivate isporučuju izravno krajnjim potrošačima
porez plaćaju u rokovima za plaćanje carine i carinskih
davanja, u skladu sa carinskim propisima.

(3) Porezni obveznici koji ne naplate izvezene naftne derivate
u roku od 120 dana od dana izvoza ili u tom roku ne osiguraju
dokaze o izvozu u smislu članka 12. stavka 1. točke
1. ovoga Zakona, obvezni su obračunati i uplatiti poseban
porez istekom toga roka.

(4) Naloge poreznog obveznika za uplatu posebnog poreza kao i
ovršna rješenja tijela nadležnih za porezni nadzor,
ovlaštene organizacije za platni promet izvršit će
zajedno s drugim poreznim obvezama za koje je propisano prvenstvo
u naplati.

VII. ISKAZIVANJE POSEBNOG POREZA I DOSTAVLJANJE IZVJEŠĆA

Članak 11.

(1) Porezni obveznici moraju nadležnoj ispostavi Porezne
uprave dostaviti mjesečno i godišnje izvješće
o proizvedenim, uvezenim i prerađenim količinama sirove
nafte i naftnih derivata te o obračunatom i plaćenom
posebnom porezu.

(2) Izvješća iz stavka 1. ovoga članka treba
dostaviti mjesečno do 15. u mjesecu za protekli mjesec
i godišnje do 31. siječnja tekuće godine za
proteklu godinu.

(3) Porezni obveznici moraju popisati zalihe sirove nafte i naftnih
derivata na dan 31. prosinca i popis dostaviti u prilogu godišnjeg
izvješća iz stavka 2. ovoga članka.

VIII. OSLOBAĐANJA OD PLAĆANJA POSEBNOG POREZA

Članak 12.

(1) Posebni porez na naftne derivate ne plaća se:

1. pri izvozu naftnih derivata u inozemstvo što ga obave
porezni obveznici uz dokaz o izvozu (kopija carinske deklaracije
s potvrdom nadležne carinarnice da je obavljeno izvozno carinjenje
i da su naftni derivati napustili teritorij Republike Hrvatske)
i dokaz da je naplata obavljena u skladu s propisima kojima je
uređeno vanjskotrgovinsko i devizno poslovanje,

2. pri isporukama uvezenih naftnih derivata u skladište poreznog
obveznika,

3. pri isporukama naftnih derivata iz skladišta poreznog
obveznika u njegovo skladište veleprodaje,

4. pri isporukama naftnih derivata iz jednoga veleprodajnog skladišta
u drugo skladište istoga poreznog obveznika,

5. pri isporukama naftnih derivata iz skladišta proizvođača
i uvoznika u skladište tijela državne uprave za robne
rezerve,

6. pri uzimanju ulja za loženje (EL i LS), ulja za loženje
lakoga, srednjeg i teškog i ukapljenog naftnog plina što
ga obavi proizvođač naftnih derivata u rafineriji za
potrebe proizvodnje derivata.

(2) Ako se izvezu naftni derivati iz članka 3. ovoga Zakona
na koje je plaćen posebni porez izvoznici imaju pravo na
povrat plaćenog posebnog poreza. Zahtjev za povrat posebnog
poreza s dokazima o obavljenom izvozu i naplati iz stavka 1. točke
1. ovoga članka podnosi se nadležnoj ispostavi Porezne
uprave prema sjedištu izvoznika.

IX. IZVJEŠĆIVANJE POREZNE UPRAVE O IZVOZU NAFTNIH
DERIVATA

Članak 13.

Porezni obveznik mora nadležnoj ispostavi Porezne uprave,
prema svome sjedištu, do kraja mjeseca za izvozne isporuke
obavljene u prethodnom mjesecu dostaviti kopije carinskih deklaracija
s potvrdom nadležne carinarnice da je obavljeno izvozno carinjenje
te da su naftni derivati napustili teritorij Republike Hrvatske.

X. MJERENJE I OZNAČAVANJE I STAVLJANJE U PROMET
NAFTNIH DERIVATA

Članak 14.

(1) Porezni obveznici moraju isporučene količine
naftnih derivata iz članka 3., točke 1., 2., 3.
i 4. ovoga Zakona mjeriti mjerilima protoka, a naftne derivate
iz točke 5., 6., 7. i 8. vagom.

(2) Isporučene količine naftnih derivata ne mogu
se mjeriti ni mjerilom protoka ni vagom ako ih prethodno nije
ovjerio Državni zavod za normizaciju i mjeriteljstvo i koje
nije dodatno plombirala nadležna ispostava Porezne uprave.

(3) Nadležna ispostava Porezne uprave prema mjestu isporuke
naftnih derivata, pored dodatnog plombiranja mjerila protoka i
vage iz stavka 2. ovoga članka, plombira i prateće
cjevovode, armature, komandne razvodne ormariće, osigurače
i drugo što je u vezi s mjerenjem isporučenih količina
naftnih derivata.

(4) Popravak, zamjena, ovjeravanje i druge radnje što zahtijevaju
skidanje plombe koju je stavila Porezna uprava u smislu stavka
3. ovoga članka, ne mogu se obaviti bez prisustva ovlaštenog
službenika Porezne uprave.

(5) Pri svakom skidanju ili stavljanju plombe ovlašteni službenik
Porezne uprave mora sastaviti zapisnik i u njemu navesti razlog
skidanja plombe te stanje totalizatora mjerila protoka prilikom
skidanja i ponovnog stavljanja plombe, a glede vage-stanje ovjeravanja.
Primjerak zapisnika treba uručiti poreznom obvezniku, a
izvornik pohraniti u Poreznoj upravi.

Članak 15.

(1) Porezni obveznici iz članka 4. ovoga Zakona - proizvođači,
obvezni su prije isporuke ulja za loženje ekstra lakog i
lakoga specijalnog (EL i LS) iz prijavljenih rafinerijskih skladišta,
obojiti ga crvenom bojom uz dodavanje indikatora (markera) prema
važećim propisima o normama, osim pri izvozu. Porezni
obveznici iz članka 4. ovoga Zakona - proizvođači,
obvezni su prije isporuke eurodizel-dizelskog goriva iz članka
3. stavak 1. točka 3. ovoga Zakona, iz prijavljenih rafinerijskih
skladišta obojiti ga plavom bojom uz dodavanje indikatora
(markera), različitog od indikatora (markera) za ulje za
loženje, prema važećim propisima o normama.

(2) Uvoziti se može samo ulje za loženje (EL i LS) koje
je obojeno crvenom bojom i eurodizel-dizelsko gorivo koje je obojeno
plavom bojom, uz dodatak indikatora (markera) prema važećim
propisima o normama.

(3) Ulje za loženje (EL i LS) i eurodizel-dizelsko gorivo
obojeno plavom bojom ne smiju se stavljati u promet na benzinskim
postajama ili drugim maloprodajnim mjestima za prodaju naftnih
derivata. Prodaja ulja za loženje (EL i LS) i eurodizela-dizelskog
goriva obojenog plavom bojom može se obavljati samo iz posebno
utvrđenih skladišta koja se moraju prijaviti nadležnoj
ispostavi Porezne uprave.

(4) Mlazno gorivo i zrakoplovni benzin ne smiju se stavljati u
promet na benzinskim postajama i drugim maloprodajnim mjestima
za prodaju naftnih derivata. Prodaja mlaznog goriva i zrakoplovnog
benzina može se obavljati samo iz posebnih skladišta
za opskrbu zrakoplova koja se moraju prijaviti nadležnoj
ispostavi Porezne uprave.

XI. OBVEZA VOĐENJA EVIDENCIJA I NADZOR

Članak 16.

(1) Ulje za loženje (ekstra lako i lako specijalno) iz članka
3. ovoga Zakona ne smije se koristiti za pogon motornih vozila,
vozila na motorni pogon, plovila ili drugih motora.

(2) Porezni obveznik koji obavlja prodaju ulja za loženje
(EL i LS) prema članku 15. stavku 3. ovoga Zakona dužan
je voditi evidenciju o kupcima na način da pri svakoj prodaji
zabilježi ime i prezime, odnosno naziv kupca, adresu, JMBG,
odnosno matični broj kupca te datum prodaje i prodanu količinu.

(3) Porezni obveznik koji obavlja prodaju eurodizel-dizelskog
goriva obojenog plavom bojom prema članku 15. stavak 3.
ovoga Zakona, smije prodavati samo osobama kojima je županijski
ured nadležan za poslove poljoprivrede, odnosno Ministarstvo
poljoprivrede i šumarstva izdalo obrazac za kontrolu potrošnje
eurodizel-dizelskog goriva obojenog plavom bojom ili povlasticu
za obavljanje gospodarskog ribolova na moru prema članku
17. i 18. ovoga Zakona. Porezni obveznik koji obavlja prodaju
eurodizel-dizelskog goriva obojenog plavom bojom dužan je
voditi evidenciju o kupcima na način da pri svakoj prodaji
upiše količinu prodanog goriva i datum prodaje. Podatke
o prodanim količinama porezni obveznik upisuje i ovjerava
u evidenciji kupca koju kupac obvezno vodi u smislu članka
17. i 18. ovoga Zakona.

(4) Nadzor nad uporabom i korištenjem ulja za loženje
i eurodizel-dizelskog goriva obojenog plavom bojom u smislu stavka
1. i 7. ovoga članka, obavljaju ovlaštene osobe prometne
i financijske policije te tržišnog i poreznog nadzora.

(5) Ako se pri nadzoru motornih vozila, vozila na motorni pogon,
plovila ili drugih motora utvrdi da se ulje za loženje i
eurodizel-dizelsko gorivo obojeno plavom bojom koristi kao pogonsko
gorivo, vlasniku vozila, plovila ili drugog motora oporezuju se
one količine koje odgovaraju obujmu spremnika pogonskog
goriva uvećane deset puta, i to posebnim porezom u smislu
članka 5. ovoga Zakona koji je propisan za dizelska goriva.

(6) Posebni porez iz stavka 5. ovoga članka, na temelju
nalaza nadzornog tijela iz stavka 4. ovoga članka, obračunava
i naplaćuje nadležna ispostava Porezne uprave prema
mjestu sjedišta odnosno prebivališta vlasnika motornog
vozila, vozila na motorni pogon, plovila ili drugog motora.

(7) Eurodizel-dizelsko gorivo obojeno plavom bojom, smije se koristiti
samo za pogon poljoprivrednih strojeva u vlasništvu korisnika
novčanih poticaja iz članka 5. točke 15.
i 16. Zakona o novčanim poticajima i naknadama u poljoprivredi
i ribarstvu (»Narodne novine«, br. 29/99., 105/99. i
46/00.) te za pogon ribarskih plovila.

(8) Poljoprivrednim strojevima, u smislu ovoga Zakona, razumijevaju
se strojevi kojima se obrađuje poljoprivredno zemljište
ili ubiru poljoprivredne kulture.

(9) Ribarskim plovilima, u smislu ovoga Zakona, razumijevaju se
plovila kojim se obavlja gospodarski ribolov na moru.

Članak 17.

(1) Županijski ured nadležan za poslove poljoprivrede
dužan je, korisnicima eurodizel-dizelskog goriva obojenog
plavom bojom za pogon poljoprivrednih strojeva u vlasništvu
korisnika novčanih poticaja iz članka 5. točke
15. Zakona o novčanim poticajima i naknadama u poljoprivredi
i ribarstvu, na temelju podataka iz propisanog upisnika proizvođača
kultura u sustavu poticaja, a na osnovi upisnih listova proizvođača,
izdati obrazac za kontrolu potrošnje eurodizel-dizelskog
goriva obojenog plavom bojom.

(2) U obrazac iz stavka 1. ovoga članka upisuje se dozvoljena
godišnja količina eurodizel-dizelskog goriva obojenog
plavom bojom koju korisnik ima pravo ostvariti i to u iznosu do
80 litara po hektaru odobrene površine.

(3) Županijski ured nadležan za poslove poljoprivrede
dužan je, korisnicima eurodizel-dizelskog goriva obojenog
plavom bojom za pogon poljoprivrednih strojeva u vlasništvu
korisnika novčanih poticaja iz članka 5. točke
16. Zakona o novčanim poticajima i naknadama u poljoprivredi
i ribarstvu, na temelju potvrde nadležnog tijela o ostvarenom
poticaju, izdati obrazac za kontrolu potrošnje eurodizel-dizelskog
goriva obojenog plavom bojom.

(4) U obrazac iz stavka 3. ovoga članka upisuje se dozvoljena
godišnja količina eurodizel-dizelskog goriva obojenog
plavom bojom koju korisnik ima pravo ostvariti i to u iznosu do
40 litara po hektaru odobrene površine.

Članak 18.

(1) Odsjek - Područna jedinica Ministarstva poljoprivrede
i šumarstva za obavljanje upravnih i drugih poslova iz područja
morskog ribarstva u županiji koja je izdala povlasticu za
obavljanje gospodarskog ribolova na moru, na osnovu uvida u registar
o izdanim povlasticama za obavljanje gospodarskog ribolova na
moru, dužna je korisniku eurodizel-dizelskog goriva obojenog
plavom bojom za pogon ribarskog plovila, izdati obrazac za kontrolu
potrošnje eurodizel-dizelskog goriva obojenog plavom bojom.

(2) U obrazac iz stavka 1. ovoga članka upisuje se količina
eurodizel-dizelskog goriva obojenog plavom bojom koju je korisnik
ostvario tijekom kalendarske godine.

Članak 19.

(1) Nadzor nad obračunavanjem i plaćanjem posebnog
poreza na naftne derivate, popisom zaliha i vođenjem evidencije
u svezi s proizvodnjom, uslužnom preradom, uvozom, izvozom,
prodajom u tuzemstvu, skladištenjem i transportom obavljaju
Porezna uprava i Financijska policija.

(2) Ako se u postupku nadzora utvrdi da treba naknadno obračunati
posebni porez na uvezene naftne derivate koji su isporučeni
izravno krajnjim potrošačima u smislu članka
8. stavka 4. ovoga Zakona, to će učiniti nadležna
carinarnica u skladu s odredbama Carinskog zakona u kojima je
propisan postupak naknadnog obračuna carine i donošenja
rješenja o naplati i vraćanju carine koja nije bila
obračunana ili je obračunana u manjem ili većem
iznosu od propisanog.

XII. KAZNENE ODREDBE

Članak 20.

(1) Novčanom kaznom u iznosu od 40.000,00 do 2.000.000,00
kuna za prekršaj će se kazniti porezni obveznik:

1. ako u propisanom roku nadležnoj ispostavi Porezne uprave
ne podnese prijavu ili ako podnese prijavu koja u sebi ne sadrži
propisane podatke te ako ne prijavi mjesto i smještaj proizvođačkog
i veleprodajnog skladišta (članak 7.),

2. ako ne obračuna ili ne obračuna točno
posebni porez (članak 8. stavak 1.),

3. ako ne plati posebni porez u propisanom roku i na propisani
račun (članak 10. stavak 1.),

4. ako ne podnese ili u propisanom roku ne podnese mjesečno
i godišnje izvješće o proizvedenim, uvezenim ili
prerađenim količinama nafte i naftnih derivata (članak
11. stavak 1. i 2.),

5. ako u propisanom roku ne dostavi ispostavi Porezne uprave inventurno
stanje zaliha sirove nafte i naftnih derivata (članak 11.
stavak 3.),

6. ako nadležnoj ispostavi Porezne uprave u propisanom roku
ne dostavi kopije carinskih deklaracija (članak 13.),

7. ako isporučene količine naftnih derivata ne mjeri
mjerilom protoka, ili vagom (članak 14. stavak 1.),

8. ako isporučene količine naftnih derivata mjeri
neovjerenim i neplombiranim mjerilom protoka, ili neovjerenom
vagom (članak 14. stavak 2.),

9. ako skine plombu bez prisustva ovlaštenog službenika
Porezne uprave (članak 14. stavak 4.),

10. ako crvenom bojom uz dodavanje indikatora ne oboji isporučene
količine ulja za loženje ili ako ulje za loženje
prodaje na benzinskim postajama ili drugim maloprodajnim mjestima
za prodaju naftnih derivata ili na skladištu koje nije prijavljeno
(članak 15. stavak 1.),

11. ako plavom bojom uz dodavanje indikatora ne oboji isporučene
količine eurodizela-dizelskog goriva ili ako ga prodaje
na benzinskim postajama ili drugim maloprodajnim mjestima za prodaju
naftnih derivata ili na skladištu koje nije prijavljeno (članak
15. stavak 3.),

12. ako mlazno gorivo i zrakoplovni benzin prodaje na benzinskoj
postaji ili drugom maloprodajnom mjestu za prodaju naftnih derivata
ili na skladištu koje nije prijavljeno (članak 15.
stavak 4.),

13. ako ne vodi evidenciju o kupcima ulja za loženje (EL
i LS) i eurodizel-dizelskog goriva obojenog plavom bojom (članak
16. stavak 2. i 3.),

14. ako proda veće količine eurodizel-dizelskog goriva
obojenog plavom bojom, ili ako kupcu ne upiše i ne ovjeri
evidenciju (članak 16. stavak 3. i članak 17. i
18.),

15. ako ne popiše zalihe naftnih derivata, ako posebni porez
na popisane zalihe ne obračuna i ne uplati u propisanom
roku ili ako zapisnik o popisu zaliha ne dostavi u propisanom
roku (članak 25.).

(2) Za prekršaje iz stavka 1. ovoga članka kaznit
će se i odgovorna osoba u pravnoj osobi novčanom
kaznom od 2.000,00 do 100.000,00 kuna.

Članak 21.

(1) Novčanom kaznom u iznosu od 40.000,00 do 2,000.000,00
kuna kaznit će se za prekršaj pravna i fizička
osoba koja nije porezni obveznik po ovome Zakonu ako obavlja promet
ulja za loženje, eurodizela-dizelskog goriva obojenog plavom
bojom, mlaznog goriva i zrakoplovnog benzina na benzinskim postajama
ili drugim maloprodajnim mjestima (članak 15. stavak 4.).

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom od
2.000,00 do 100.000,00 kuna.

Članak 22.

(1) Novčanom kaznom u iznosu od 1.000,00 do 40.000,00 kuna
za prekršaj će se kazniti fizička osoba ili
pravna osoba - vlasnik motornog vozila, vozila na motorni pogon,
plovila ili drugog motora ako ulje za loženje i eurodizel-dizelsko
gorivo obojeno plavom bojom koristi kao pogonsko gorivo (članak
16. stavak 5.).

(2) Za prekršaj iz stavka 1. ovoga članka učinjen
ponovno u roku od tri godine, uz novčanu kaznu, može
se izreći i zaštitna mjera oduzimanja motornog vozila,
vozila na motorni pogon, plovila ili drugog motora kojim je učinjeno
takvo djelo.

XIII. PRIJELAZNE ODREDBE

Članak 23.

Glede žalbenog postupka, obnove postupka, zastare, obračunavanja,
naplate i povrata poreza te vođenja prekršajnog postupka,
primjenjuju se odredbe Zakona o porezu na dohodak.

Članak 24.

(1) Podrobnije propise o primjeni odredaba iz članka 7.,
8., 10., 11., 12., 15., 16. i 24. ovoga Zakona donosi ministar
financija.

(2) Oblik, sadržaj i način vođenja obrazaca iz
članka 17. i 18. ovoga Zakona propisuje ministar financija
uz prethodno mišljenje ministra poljoprivrede i šumarstva.

Članak 25.

Pravne i fizičke osobe koje nisu obveznici posebnog poreza
u smislu članka 4. ovoga Zakona, a prodaju naftne derivate
iz članka 3. ovoga Zakona, obvezne su popisati zalihe naftnih
derivata sa stanjem na dan stupanja na snagu ovoga Zakona, i o
tome sastaviti zapisnik po vrstama i količinama, te obračunati
razliku posebnog poreza na utvrđene zalihe, i uplatiti ga
u roku od 30 dana od dana popisa na propisane račune. Zapisnik
o obavljenom popisu zaliha naftnih derivata treba dostaviti nadležnoj
ispostavi Porezne uprave na području koje se nalazi sjedište
poduzeća ili radnje, najkasnije u roku od osam dana od dana
popisa.

Članak 26.

Danom stupanja na snagu ovoga Zakona prestaje važiti Zakon
o posebnom porezu na naftne derivate (»Narodne novine«,
br. 51/94., 54/97. i 67/99.).

Članak 27.

Ovaj Zakon stupa na snagu danom objave u »Narodnim novinama«,
osim odredbi što se odnose na eurodizel-dizelsko gorivo obojeno
plavom bojom koje se primjenjuju od 1. srpnja 2000.

Klasa: 410-19/00-01/03
Zagreb, 26. svibnja 2000.

ZASTUPNIČKI DOM

HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,** v. r.

Odluka, NN 55/2000-1212
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)